Analize și raportări cu privire la politici

Raportul centrului, intitulat Trends in VET policy in Europe 2010-12: Progress towards the Bruges Communiqué [Tendințe în politica privind educația și formarea profesională (vocational and educational training - VET) în Europa în 2010-2012: Progresele în vederea punerii în aplicare a Comunicatului de la Bruges], a fost publicat și prezentat directorilor generali pentru formare profesională în Cipru. Centrul a furnizat informații actualizate cu privire la sistemele de educație și formare profesională, precum și noutăți referitoare la inițiativele și evoluțiile privind politicile din acest domeniu în statele membre. Mai multe „statistici ale lunii”, care au reunit date colectate din întreaga Europă, s-au axat pe evaluarea impactului crizei. În vederea îndeplinirii cerinței Comisiei Europene, care a solicitat efectuarea unei analize sistematice pentru fiecare țară a evoluțiilor în materie de educație și formare profesională pentru „semestrul european”, centrul și-a concentrat și mai mult activitatea și a elaborat o serie de materiale intitulate Spotlight on VET (Sinteză privind educația și formarea profesională) pentru toate țările. Cu ocazia reuniunilor directorilor generali pentru formare profesională, în cadrul președinției daneze și al celei cipriote, centrul a elaborat o prezentare generală a evoluțiilor în materie de cooperare cu întreprinderile în acest domeniu, precum și o notă de informare intitulată Permeable education and training systems: reducing barriers and increasing opportunity (Permeabilitatea sistemelor de educație și de formare: reducerea barierelor și sporirea oportunităților).

Instrumente comune europene, calificări și rezultatele obținute pe planul învățării

Centrul a asigurat coordonarea grupului consultativ pentru Cadrul european al calificărilor, în colaborare cu Comisia Europeană, și a (co)redactat 23 de documente de referință care au stat la baza unor dezbateri pe teme la nivel de politici. Nota de informare intitulată Qualifications frameworks in Europe: an instrument for transparency and change (Cadrele calificărilor în Europa: un instrument de transparență și de schimbare), publicată cu ocazia reuniunii directorilor generali pentru formare profesională, care a avut loc în Cipru, a sintetizat rezultatele celui de al patrulea raport anual al centrului cu privire la evoluția cadrelor naționale ale calificărilor. De asemenea, centrul a analizat rapoartele a zece țări, în cadrul cărora este explicat modul în care acestea își corelează calificările naționale la Cadrul european al calificărilor. Rezultatele celui de al treilea raport de monitorizare a ECVET (Sistemul european de credite pentru educație și formare profesională) au fost prezentate în cadrul reuniunii din Cipru a directorilor generali pentru formare profesională. S-a acordat în continuare sprijin pentru EQAVET (Cadrul european de referință pentru asigurarea calității în educație și formare profesională). A crescut gradul de utilizare de către cetățenii europeni tineri a site-ului Europass – site administrat de centru. Dela lansarea site-ului, au fost înregistrate aproape 60 de milioane de vizite (2012: 14,8 milioane; 2011: 12,9 milioane) și utilizatorii au generat online 25 de milioane de CV-uri (2012: 8,3 milioane; 2011: 5,8 milioane). Studiul intitulat Curriculum reform in Europe: the impact of learning outcomes (Reforma programelor de studiu în Europa: impactul rezultatelor obținute pe planul învățării) a fost publicat și dezbătut în cadrul unui atelier internațional. În 2011-2012, centrul a coordonat 215 vizite de studiu pentru 2 448 de specialiști din 33 de țări. Studiile de impact evidențiază o rată ridicată de satisfacție (96 %).

Formarea adulților și tranzițiile

Studiul intitulat Adult learning in the workplace: skill development to promote innovation in enterprises (Formarea adulților la locul de muncă: dezvoltarea competențelor în vederea promovării inovării în cadrul întreprinderilor) a fost publicat cu ocazia unui atelier pe această temă. În vederea contribuirii la anul european al îmbătrânirii active, centrul a organizat un atelier pe tema sprijinirii capacității de inserție profesională prin învățare, în cadrul conferinței organizate de Direcția Generală Educație și Cultură (DG EAC), intitulată One Step Up in later life (Progresând la vârsta a treia). De asemenea, centrul a publicat un document intitulat Working and ageing – the benefits of investing in an ageing workforce (Munca și îmbătrânirea – beneficiile de a investi într-o forță de muncă îmbătrânită). Trei publicații s-au axat pe finanțare și pe alte măsuri stimulente în favoarea educației și formării profesionale continue. În vederea sprijinirii integrării tinerilor pe piața muncii, centrul a participat la un eveniment organizat la inițiativa Germaniei, al cărui scop a fost acela de a încheia acorduri de cooperare cu mai multe țări în cadrul Alianței europene pentru ucenicii. Contribuția centrului s-a bazat, de asemenea, pe elementele care figurau în cadrul raportului intitulat From education to working life – The labour market outcomes of VET (Trecerea de la studii la viața profesională – Rezultatele privind educația și formarea profesională pe piața muncii).

Analiza competențelor

Centrul și-a prezentat cea mai recentă previziune în materie de cerere și ofertă de competențe, în cadrul UE, pentru perioada 2010-2020 în nota de informare intitulată Europe’s skill challenge – Lagging skill demand increases risks of skill mismatch (Problema privind competențele în Europa – Cererea de competențe nu corespunde ofertei și antrenează un risc crescut de necorelare a competențelor), precum și în publicația intitulată Future skills supply and demand in Europe – Forecast 2012 (Cererea și oferta de competențe viitoare în Europa – Previziuni 2012). Centrul a contribuit la Panorama competențelor în UE și a publicat două documente privind competențele pentru locuri de muncă „verzi” (ecologice). În raportul Comisiei privind evoluțiile pe planul ocupării forței de muncă și pe plan social în Europa în 2012 (Employment and Social Developments in Europe 2012), centrul a redactat un capitol pe tema necorelării competențelor. Raportul intitulat Skill mismatch: the role of the enterprise (Necorelarea competențelor: rolul întreprinderilor) a fost dezbătut în cadrul unui atelier. De asemenea, s-a publicat o notă de informare intitulată Preventing skill obsolescence (Prevenirea obsolescenței profesionale). În cadrul inițiativei sale de a crea un instrument regional de monitorizare pentru facilitarea anticipării competențelor, centrul a furnizat consultanță de specialitate municipalității din Salonic.

Impactul organizațional

Indicatorii-cheie de performanță indică prezența unui impact organizațional semnificativ: mențiuni în 169 de documente de politici ale UE și în 68 de documente de politici de la nivel internațional, dintre care unele sunt fundamentate în mod substanțial pe activitățile centrului; contribuții la 26 de documente de politici ale UE; participarea la 158 de evenimente ale președinției și alte evenimente organizate la nivelul UE; organizarea a 150 de evenimente de către centru; 120 de publicații; 525 de articole de presă cu privire la activitatea centrului (o creștere de 38 %); descărcarea a 636 000 de publicații (o creștere de 33 %); 415 mențiuni în literatura științifică; o creștere considerabilă a prezenței în rețelele sociale (+ 127 % Facebook; + 170 % Twitter). În vederea reducerii costurilor, centrul a recurs cu precădere la videoconferințe și a întrebuințat Skype, în mod experimental, pentru interviuri în cadrul procedurilor de recrutare.

Pentru mai multe informații, a se consulta site-ul www.cedefop.europa.eu (Raportul anual și Raportul anual de activitate 2012).